陪歐陽少師永叔燕潁州西湖
作者：蘇轍
朝代：宋

paragraphs: 西湖草木公所種，仁人實使甘棠重。
歸來築室傍湖東，勝遊還與邦人共。
公年未老髮先衰，對酒清歡似昔時。
功成業就了無事，令名付與他人知。
平生著書今絕筆，閉門燕居未嘗出。
忽來湖上尋舊遊，坐令湖水生顔色。
酒行樂作遊人多，爭觀竊語誰能呵。
十年思潁今在潁，不飲耐此遊人何。